Ministrul Justiției, Tudorel Toader, va discuta luni cu premierul Viorica Dăncilă măsurile „legislative și non-legislative” care pot fi adoptate după analizarea legii privind recursul compensatoriu, dar spune că numărul persoanelor care au beneficiat de efectele legii și au revenit în penitenciar este în scădere dacă sunt comparate datele din 2018 cu cele din 2014.





Potrivit ministrului, în 2014 au fost liberați condiționat 11.392 de condamnați iar în 2018, 8.859 de deținuți, iar concluzia este că „numărul celor care revin în penitenciar e în scădere”.



„În 2014, au revenit în penitenciare 3.598 de deținuți, față de 2018, când au revenit în penitenciare 448 de liberați condiționat”, a argumentat ministrul Justiției, într-o scurtă declarație de presă, după ce a avut o întrevedere cu premierul Viorica Dăncilă.



Astfel, din totalul celor care au beneficiat de recursul compensatoriu, statistica Autorității Naționale a Penitenciarelor „arată că 5,02% au revenit în penitenciar”, a continuat Tudorel Toader, care a precizat că „autorul faptei de la Mediaș nu face parte din categoria celor ce au beneficiat de recursul compensatoriu”.





Acesta a adăugat că în zilele următoare va face o „analiză generală a dinamicii fenomenului infracțional, o nouă evaluare a datelor statistice ale ANP privind beneficiarii, vom analiza cauzalitatea, structura consecințele faptelor comise de beneficiari” iar „luni dimineață vom avea o întrevedere cu premierul, voi prezenta rezultatele evaluării, propuneri legislative și non-legislative ce pot fi luate”.







Președintele Klaus Iohannis a cerut miercuri Guvernului să facă o analiză profundă a situației și să vină urgent cu soluții astfel încât cetățenii să nu se teamă pentru siguranța lor.

Legea recursului compensatoriu a fost inițiată de Guvernul tehnocrat, a fost avizată favorabil de CSM în componența anterioară, care însă a propus schimbarea naturii juridice a reglementării

Legea a fost susținută și votată inclusiv de parlamentarii PNL și USR*

*N. red.: Niciun deputat USR nu a votat Legea la votul final din 9 mai de la Camera Deputaților, camera decizională pe acest proiect legislativ. În ceea ce privește deputații PNL, unul singur - deputatul Ioan Cupșa - a votat "pentru", 56 au votat "împotrivă" și 2 s-au abținut. Votul final poate fi consultat aici.



Legea a fost promulgată de președinte fără să o critice la CCR

Legea a fost criticată în controlul a priori, însă obiecțiile de neconstituționalitate au fost respinse

Statistica de la Penitenciare arată o scădere a populației din penitenciare, o scădere a numărului celor condamnați care au beneficiat de eliberare condiționată, o scădere a numărului celor care revin în penitenciare după ce au fost eliberați condiționat, o scădere generală a recidivei

În 2014, au fost liberați condiționat 11,392 de condamnați. În 2018 au fost liberați 8,859 de deținuți

Numărul celor care revin în penitenciar e în scădere

În 2014, au revenit 3,598 de deținuți, față de 2018, când au revenit 448 de liberați condiționat

Din totalul celor care au beneficiat de recursul compensatoriu, statistica ANP arată că 5,02% au revenit în penitenciar

Autorul faptei de la Mediaș nu face parte din categoria celor ce au beneficiat de recursul compensatoriu

M-am văzut cu doamna premier privind procesul legislativ și consecințele legii

În zilele următoare vom face o analiză generală a dinamicii fenomenului infracțional, o nouă evaluare a datelor statistice ale ANP privind beneficiarii, vom analiza cauzalitatea, structura, consecințele faptelor comise de beneficiar

Luni dimineață, vom avea o întrevedere cu premierul, voi prezenta rezultatele evaluării, propuneri legislative și non-legislative ce pot fi luate

Voi comunica măsurile decise

Citește aici mai multe despre istoricul și polemicile pe marginea acestui proiect legislativ



